Màlà tùpo Jew yamùk utaꞌlettàtok yattai wechippù,
màlàpàk Jesus utàppù Jerusalem pona.
Molo Jerusalem po,
tuna wechippù màlà Kaalinilu Mùlatta piyau,
Hebrew Maimu yau,
Bethesda tukaik tesassen.
5 pan tùwùk keꞌnan wewonnàtok yai motau iwechippù.
Màlà motau tukke eꞌnek ton wechippù enpùnon,
tùusasan pen molopai iitokkassak kon.
[Tuna welaika màmuku pàk tok wechippù.
Masapùla tùulon yattaiꞌne là Itepulu inchelùyi wuttàpàtùppù màlà tunappai kak tuna laikapàsse.
Mùkkàlà wapiya ilaikasak tùpo ikak iitàsak lùppù uchipittàppù màlà iꞌnai yekkwa pe là iwechi tepalan yapai.]
Molo kàyik wechippù tachin pe 38 pe kiliꞌchimoꞌchi eꞌnek pe iwessak lùppù.
Molo aittoupe iwechi yene tùuya yau Jesus uya tachin pe màlà kasa molo iwechippù pe ittuppù.
Màlàyau,
“Echipittàpai naꞌ messan?”
teppù ya ipàk.
Eꞌnek kàyik uya imaimu yeikuppù,
“Itepulu,
ànùꞌlà upùikattà woton pùla man,
tuna laikasak kùlottau ikak unonka woton.
Utàiꞌche wechi tùse tùulon nà mùkkàlà uwapiyakkanài,”
tukaik.
Màlàyau Jesus uya ipàk,
“Eꞌwuluukakà,
ayapon yanùnkà molopai itàkà,”
teppù.
Màlàpàk asseꞌne kulu kàyik uchipittàppù,
tapon yanùmùppù ya molopai iitàppù.
Sàlà kupùppù ya màlà wàlàkkaꞌnàtok weyu yattai.
Jew yamùk uya mùkkàlà kàyik iichipittàsak lùppù pàk,
“Wàlàkkaꞌnà weyu sàlà.
Law yawàlà pùla sàlà yattai ayapon yalà auya wechi màlà,”
teppù.
Tùse tok yeikuppù ya,
“Kàyik nen uyipittànàippù,
‘Ayapon yanùnkà molopai itàkà,’
nùkai upàk,”
tukaik.
Tok uya yekamappoppù,
“Ànùk ken uchi mùkkàlà kàyik,
‘Ayapon yanùnkà molopai itàkà,’
tawon nùppù àpàk?”
tukaik.
Tùse kàyik iichipittàsak lùppù uya ànùk pe ittu pùla iwechippù,
masapùla Jesus utàppù wechippù màlà asseꞌne tukkan kon kappon yamùk molo tùwessan kùlottak.
Màlà tùpo Jesus uya yepoloppù Kaatù yùwùk tau,
molopai ipàk,
“Masa yenkà!
Ewennasak man.
Àli kùkkupùi sàlà yentak,
yattai pùla màlà yentaino wekkupù àpàk,”
teppù ya.
Kàyik utàppù molopai Jew yamùk pàk Jesus pe tipittànàippù wechi yekamappù ya.